Košice IT Valley

Košice IT Valley (obchodné meno: Košice IT Valley, z.p.o.), je klaster, ktorý zohráva dôležitú úlohu vo vývoji IT odvetvia v košickom regióne. Tvoria ho tri základné piliere. Regionálne inštitúcie ako mesto Košice, Košický samosprávny kraj, mesto Prešov, vzdelávacie inštitúcie okrem iných Technická univerzita v Košiciach, Univerzita Pavla Jozefa Šafárika a spoločnosti medzi ktoré patria napríklad: GlobalLogic, Deutsche Telekom IT Solutions Slovakia, VSE Innogy, Visma, Siemens a podobne. V súčasnosti má 80 členov.

História 
Združenie bolo založené v roku 2007 ako spoločná iniciatíva vzdelávacích inštitúcií, štátnej správy a popredných IT spoločností. V tom čase v regióne východného Slovenska pôsobilo v IT sektore menej než 1000 odborníkov. V roku 2012 sa združenie pretransformovalo na klaster. V roku 2015 bol klaster certifikovaný na „Cluster Management Excellence Label GOLD“ ako prvý v strednej Európe a je jedným z troch certifikovaných klastrov v oblasti informačných a komunikačných technológií. V roku 2017 klaster oslávil 10. výročie svojho vzniku. Medzi jeho najväčšie úspechy patrí to, že sa počas tohoto obdobia podarilo priniesť niekoľko nových IT investorov. V roku 2019 v regióne zamestnával IT sektor približne 11 000 ľudí a tvoril približne 16% HDP v kraji.

Ekonomický prínos 
Spoločnosti združené v organizácii Košice IT Valley poskytujú v regióne východného Slovenska prácu pre tisícky ľudí. V roku 2013 zamestnávali spolu vyše 6000 pracovníkov. V roku 2023 je to viac ako 15 000 pracovníkov pôsobiacich v IT sektore.

Hlavné aktivity klastra 
 Motivácia detí a mládeže študovať a neskôr aj pracovať v informačných technológiách a robotike.
 Zlepšovanie kvality IT vzdelávacích programov, ktoré ponúkajú vysoké školy, stredné a základné školy, a IT spoločnosti.
 Podpora všetkých foriem spolupráce a inovácií.
 Príprava a implementácia spoločných vedecko-výskumných projektov a poskytovanie poradenstva v tejto oblasti.
 Podpora internej spolupráce členov a podpora spolupráce klastra s inými organizáciami na národnej a medzinárodnej úrovni.
 Vypracovanie analýz, štúdií a prognóz ďalšieho vývoja regiónu a spoločnosti.

Zakladajúce subjekty združenia 
Združenie v roku 2007 založili nasledujúce subjekty:
 Technická univerzita v Košiciach
 Univerzita Pavla Jozefa Šafárika
 Košický samosprávny kraj
 Deutsche Telekom IT Solutions Slovakia (pôvodne T-Systems Slovakia, s.r.o.)
 Slovak Telecom, a.s.
 NESS KE, s.r.o.
 VSE IT služby s.r.o.
 Cisco Systems Slovakia, spol. s r.o.
 Microsoft Slovakia s.r.o.
 Siemens Program and System Engineering s.r.o.

Riaditelia združenia 
 prof. Ing. Anton Čižmár, CSc. – rok 2007
 doc. Ing. Zdeněk Havlice, CSc. – rok 2007 – 2009
 prof. Ing. Peter Sinčák, PhD. – rok 2009 – 2013
 RNDr. Jozef Ondáš, PhD., MBA – rok 2013 – 2014
 Ing. Ján Bodnár - rok 2014 – 2015
 Ing. Kristína Kertészová – rok 2015 – 2017
 Ing. Pavol Miroššay –  1. marec 2017 – 2020
 Mgr. Miriama Hučková – od septembra 2020

Riadiaci orgán 
Najvyšším riadiacim orgánom klastra Košice IT Valley je jeho valné zhromaždenie. Ďalšie orgány sú ním tvorené, resp. volené:
 Výkonný riaditeľ je štatutárnym orgánom klastra a riadi jeho činnosť.
 Správna rada je výkonným orgánom, ktorý usmerňuje a riadi činnosť združenia – 11 členov.
 Dozorná rada je kontrolný orgán, ktorý dohliada na činnosť združenia – 3 členovia.

Výkonný riaditeľ 
Výkonnou riaditeľkou združenia Košice IT Valley je v súčasnosti Mgr. Miriama Hučková.

Predsedom správnej rady združenia je od roku 2017 Ing. Juraj Girman.

Referencie

Externé odkazy 
 Oficiálna stránka organizácie

Podniky v Košiciach
Ekonomika na Slovensku
Organizácie založené v 2007